**ELŐTERJESZTÉS**

**Hévíz Város Önkormányzat Képviselő-testülete**

**2017. április 21-ei rendkívüli nyilvános ülésére**

**Tárgy:** Hévíz-Balaton Airport Kft. bankgarancia fedezetére tulajdonosi döntés

**Az előterjesztő:** Papp Gábor polgármester

**Készítette:** Kepli József János alpolgármester

Benkő Attila Hévíz-Balaton Airport Kft ügyvezető igazgató

**Megtárgyalta:** Hévíz-Balaton Airport Kft Felügyelő Bizottsága

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**I.**

**TÁRGY ÉS TÉNYÁLLÁS ISMERTETÉSE**

**Tisztelt Képviselő-testület!**

Hévíz Város Önkormányzata *81/*2015. (III.26.) határozatában döntött arról, hogy a Hévíz-Balaton Airport Kft-nek 10 millió forint bankgaranciát biztosít betét lekötés formájában a NAV fele fizetendő jövedéki adó fedezeteként. Hévíz Város Önkormányzata ezt a fedezetet az OTP-vel aláírt szerződés keretében 2015. július 1-től biztosította. A NAV a Hévíz-Balaton Airport Kft-ét jó adósnak minősítette, így a fedezet összegét 5 millió forintra szállította le.

A 2003. évi CXXVII. törvény a jövedéki adóról meg fog szűnni és helyébe a 2016. évi LXVIII. törvény (Jöt.) fog lépni. A hatálybalépés ideje 2017. január 1. volt, de ezt elhalasztották és 2017. április elsején lépett hatályba az új törvény. A Hévíz-Balaton Airportnak 2017. július 1-től kell megfelelni az új jogszabályi előírásoknak.

A 2016. évi LXVIII. törvényben az adóraktári rendszer átalakítására vonatkozó előírások megváltoztak.

Az új jövedéki törvény alapján az adóraktári rendszer gyökeresen átalakul, amely során – egyes kivételektől eltekintve – egységesülnek az adóraktár típusok és az ehhez kapcsolódó engedélyezési, biztosíték és követelményrendszer.

Lényegében megszűnnek az adóraktár engedélyesekre vonatkozó biztosíték korlátok, így tulajdonképpen – az adóraktárban saját előállításban termelt jövedéki termék tárolása kivételével – a felfüggesztett és a meg nem fizetett adóteher teljes mértékű jövedéki biztosítását igényli a rendszer. Abból következően, hogy nem lesz biztosítékminimum, a vállalkozások olyan tevékenységeket is végezhetnek, amelyeket a jelenlegi jogszabály nem, vagy csak szigorú követelmények mellett tesz lehetővé számukra.

Az egyszerűsítés mellett az átalakítás legfontosabb pontja, hogy a jövedéki biztosítéknak minden időpontban fedezetet kell nyújtania a meg nem fizetett adóra, adó felfüggesztési eljárásban pedig az esetleges „szabálytalanság” esetén beálló és a költségvetést megillető adóteherre, adókockázatra.

Ez azt jelenti, hogy megszűnik az éves viszonylatra és annak havi átlagára kalkulált adózatlanul előállított, beszerzett, illetve tárolt jövedéki termék mennyiségére vonatkoztatott biztosítékszámítás, illetve az ezt meghaladó mértékből adódó „tolerancia”. Az adóraktári engedélyeseknek az adózatlanul beszerzett, az adófelfüggesztéssel kiszállított (kivéve saját telephelyek közötti szállítás), illetve a szabadforgalomba bocsátott jövedéki termék meg nem fizetett jövedéki adóterhét biztosító jövedéki biztosítékot kell kötelezően nyújtaniuk.

A 2016. évi LXVIII. törvény 21. §-a határozza meg, hogy milyen módon kell kiszámolni a jövedéki biztosíték összegét, melyet az alábbi táblázat tartalmaz.

Hévíz-Balaton Airport Kft jövedéki biztosíték kiszámítása:

|  |  |  |  |  |
| --- | --- | --- | --- | --- |
| Jogszabályi hely | Jöt. 21.§(1) a) | Jöt. 21.§(1) b) | Jöt. 21.§(1) c) | Jöt. 21.§ |
| Biztosíték fajtájának megnevezése | Adófelfüggesztés keretében tárolt, nem saját előáll. jövedéki termék | Adófelfüggesztés keretében kitárolt, be nem fejezett szállítás | Az adóraktár engedélyesét terhelő, meg nem fizetett jövedéki adó összege | Nyújtandó jövedéki biztosíték mindösszesen |
| Jöv. termék adómértéke (Ft/MAL) | 129 200 | 129 200 | 129 200 |  |
| Jöv. termék mennyisége (MAL) | 110 | 0 | 22,65 |  |
| Jövedéki adó összege (Ft) | 14 212 000 | 0 | 2 926 380 |  |
| Jöt. 21.§(2) a) b) szerinti csökkentés (%) | 30 | 30 | 30 |  |
| Jövedéki biztosíték összege (Ft) | 9 948 400 | 0 | 2 048 466 | **11 996 866** |

A fenti paraméterekkel számolva, kereken 12 millió Ft jövedéki biztosítékot kell nyújtani 2017. júl. 01-től. Ez lehet készpénz, bankgarancia vagy készfizető kezesség.

Magyarország gazdasági stabilitásáról szóló 2011. évi CXCIV. törvény 10. §-a kimondja, hogy az éven belüli adósságot keletkeztető ügyletekhez nem szükséges Kormányengedély továbbá e szakasz (3) a) pontja szerint nem kell engedély, amennyiben jogszabályon alapuló, kötelező kezesség-, illetve garanciavállalás van előírva. Mivel az Önkormányzatra nézve ez nem egy kötelező garanciavállalás, ezért csak a készpénz fedezet biztosítása jöhet számításba, hogy nem kelljen Kormányengedélyt kérni a garanciavállaláshoz. Hévíz Város Önkormányzata ezt úgy tudja biztosítani, hogy a garanciavállalás idejére 12 millió forintot köt le az OTP-nél.

Az új jövedéki törvény szabályozza a nyilvántartás rendszerét is, mely kötelezően csak elektronikus formában történhet a jövőben. Erre vonatkozóan a reptérnek kell a NAV előírásainak megfelelő számítógépes programot vásárolnia.

Kérjük, hogy Hévíz Város Önkormányzata biztosítson a bankgarancia idejére 12 millió forint lekötést az OTP Banknál.

A döntés egyszerű szótöbbséget igényel.

**II.**

**HATÁROZATI JAVASLAT**

(amely a Hévíz-Balaton Airport Kft …../2017. (……….) számú alapítói határozata )

1. Hévíz Város Önkormányzat Képviselő-testülete hozzájárul, hogy a 100 %-os tulajdonában lévő Hévíz-Balaton Airport Kft az OTP Bank Nyrt-vel 12 millió forint összegen bankgarancia szerződést kössön.
2. Hévíz Város Önkormányzat a 12 millió forint bankgarancia szerződés fedezeteként, a szerződés időtartamára 12 millió forint betétet köt le 2019. június 30-ig az OTP Bank Nyrt-nél óvadéki szerződés formájában.
3. A képviselő-testület felkéri és felhatalmazza a polgármestert és a pénzügyi ellenjegyzőt az óvadéki szerződés aláírására.

Felelős: Papp Gábor polgármester

Benkő Attila Hévíz-Balaton Airport Kft ügyvezető igazgatója

Határidő: 2017. április 30.

I**II.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| Kepli József János | Az előterjesztés  készítője |  |  |
| Szintén László | Közgazdasági osztályvezető / pénzügyi ellenőrzés |  |  |
| dr. Tüske Róbert | Jegyző / törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Benkő Attila | ügyvezető igazgató |  |  |
|  |  |  |  |